FUQAROLIK HOLATI DALOLATNOMA YoZUVLARINING ShAKLLARI VA ULARNI TOʻLDIRISh BOʻYIChA QOIDALARNI TASDIQLASh TOʻGʻRISIDA
(order, 2012-11-02)

Fuqarolik holati dalolatnomalarini yozish organlari faoliyatini takomillashtirish, ish sifatini yaxshilash maqsadida hamda Oʻzbekiston Respublikasi Prezidentining 2011-yil 23-avgustdagi PQ-1602-son qarori bilan tasdiqlangan Oʻzbekiston Respublikasi Adliya vazirligi toʻgʻrisida nizomga asosan buyuraman: 1. Quyidagilar: “Tugʻilganlik haqida dalolatnoma yozuvining shakli” 1-ilovaga muvofiq; “Nikoh tuzilganligi haqida dalolatnoma yozuvining shakli” 2-ilovaga muvofiq; “Nikohdan ajralganlik haqida dalolatnoma yozuvining shakli” 3-ilovaga muvofiq; “Oʻlim haqida dalolatnoma yozuvining shakli” 4-ilovaga muvofiq; “Fuqarolik holati dalolatnoma yozuvlarini toʻldirish qoidalari” 5-ilovaga muvofiq tasdiqlansin. 2. Mazkur buyruq davlat roʻyxatiga olinsin va bu haqda Oʻzbekiston Respublikasi vazirliklari, davlat qoʻmitalari va idoralari normativ-huquqiy hujjatlarining Davlat reyestriga tegishli yozuv kiritilsin. 3. Qonun hujjatlarini turkumlash va huquqiy axborot boshqarmasi (D. Saʼdullayev) hamda Notariat, FHDY va advokatura boshqarmasi (D. Yakubova) ushbu normativ-huquqiy hujjatni 10 kun muddat ichida barcha manfaatdor shaxslarga yetkazilishini va “Oʻzbekiston Respublikasi qonun hujjatlari toʻplami” — “Sobraniye zakonodatelstva Respubliki Uzbekistan”da nashr etilishini taʼminlasin. 4. Notariat, FHDY va advokatura boshqarmasi (D. Yakubova) 2009-yil noyabr-dekabr oylarida FHDY organlari xodimlari bilan dalolatnoma yozuvlarini toʻgʻri toʻldirish masalasida seminar oʻtkazsin. 5. Qoraqalpogʻiston Respublikasi Adliya vazirligi, viloyatlar va Toshkent shahar adliya boshqarmalari 2009-yil yakuniga qadar tegishli shaharcha, qishloq va ovullardagi fuqarolar yigʻinlari raislari (oqsoqollari) bilan dalolatnoma yozuvlarini toʻgʻri toʻldirish masalasida seminar mashgʻulotlari oʻtkazsin. 6. Ushbu buyruq 2010-yil 1-yanvardan kuchga kiradi. 7. Mazkur buyruq ijrosini nazorat qilish vazir oʻrinbosari E. Kanyazov zimmasiga yuklatilsin. Mazkur Qoidalar fuqarolik holati dalolatnoma yozuvlarini (bundan keyingi oʻrinlarda dalolatnoma yozuvlari deb yuritiladi) toʻldirish tartibini belgilaydi. 1. Dalolatnoma yozuvlari ikki nusxada tuziladi. Dalolatnoma yozuvlarining har bir turi har yilning 1-yanvaridan 31-dekabrigacha tartib bilan ketma-ket raqamlanadi. 2. Dalolatnoma yozuvlari davlat tilida tushunarli va chiroyli dastxat bilan yoki kompyuter orqali toʻldiriladi. Dalolatnoma yozuvlari standart varaqda (A4 formatdagi qogʻoz) har bir bet hoshiyasi: yuqoridan va pastdan 2 sm, chapdan va oʻngdan 3 sm boʻlishi lozim. 3. Dalolatnoma yozuvlarining barcha ustunlari qisqartirishlarsiz va toʻliq (umumiy qabul qilinganlaridan tashqari) toʻldirilishi kerak. Dalolatnoma yozuvlarini dastxat bilan toʻldirishda siyoh rang ishlatilishi lozim. Dalolatnoma yozuvlari xatosiz toʻldiriladi. Ulardagi soʻzlarni boʻyash, oʻchirish va chizish yoʻli bilan tuzatish man etiladi. 4. Dalolatnoma yozuvlari raqami katakchalariga dalolatnoma yozuvining raqami yoziladi. Uni qayd etish kuni, yili raqam bilan oyi esa, soʻzlar bilan toʻldiriladi va fuqarolik holati dalolatnomalarini yozish organining (bundan keyingi oʻrinlarda FHDY organi deb yuritiladi) shtampi qoʻyiladi. 5. Dalolatnoma yozuvlarining “Tugʻilgan joyi”, “Doimiy yashash joyi”, “Oʻlgan joyi” ustunlaridagi “davlat”, “viloyat, shahar”, “tuman, shahar”, “shaharcha, qishloq, ovul” nomlari toʻliq yoziladi. Masalan: “davlat” ustuniga Oʻzbekiston Respublikasi, Rossiya Federatsiyasi, Buyuk Britaniya, Turkiya. Tegishliligiga qarab “viloyat, shahar”, “tuman, shahar” va “shaharcha, qishloq, ovul” soʻzlaridan birining tagi chiziladi. Masalan: Toshkent shahri, Mirzo Ulugʻbek “tuman, shahar” yoki Samarqand “viloyat”, Kattaqoʻrgʻon “tuman, shahar”, Chimboy “qishloq, ovul”. 6. Dalolatnoma yozuvlaridagi “Tugʻilgan sanasi” ustuni fuqarolarning shaxsini tasdiqlovchi hujjatlari asosida toʻldiriladi. Kun, oy va yil raqam bilan yoziladi. 7. Dalolatnoma yozuvlarining “Millati” ustuni shaxsni tasdiqlovchi hujjatlar asosida toʻldiriladi. Chet el fuqarolariga nisbatan dalolatnoma yozuvlari qayd etilayotganda millatidan tashqari qaysi davlat fuqarosi ekanligi ham koʻrsatiladi. Millati haqida maʼlumot boʻlmagan taqdirda fuqaroligi toʻgʻrisidagi maʼlumot yoziladi. 8. Dalolatnoma yozuvlarining “Fuqaroligi” ustuniga qaysi davlat fuqaroligiga mansubligi koʻrsatiladi. Shaxsning fuqaroligi boʻlmasa, mazkur ustunga “fuqaroligi yoʻq” deb yozib qoʻyiladi. 9. Dalolatnoma yozuvlarining “Qayerda va kim boʻlib ishlaydi” ustunida korxona, muassasa va tashkilotning toʻliq nomi hamda lavozimi koʻrsatiladi. Masalan: Moliya vazirligida boʻlim boshligʻi, Toshkent davlat yuridik institutida talaba, yakka tadbirkor yoki uy bekasi. Yoshga doir pensiyada boʻlgan shaxslarga nisbatan “pensioner”, harbiy xizmatchilarga nisbatan “harbiy xizmatchi” deb yozib qoʻyiladi. Nogironlik pensiyasidagi shaxslarga nisbatan “pensioner” deb, qaysi guruh nogironligi koʻrsatiladi. 10. Dalolatnoma yozuvlaridagi “Maʼlumoti” ustuni ariza beruvchining koʻrsatmasi asosida toʻldiriladi. Oliy taʼlim muassasasini tugatgan shaxslar uchun “oliy”, oliy taʼlim muassasasini tugatmagan shaxslar uchun “toʻliqsiz oliy”, akademik litsey yoki kasb-hunar kollejini tugatgan shaxslar uchun “oʻrta maxsus, kasb-hunar”, umumiy oʻrta taʼlim muassasasini (I — IX sinflar) tugatgan shaxslar uchun “umumiy oʻrta”, umumiy oʻrta taʼlim muassasasini tugatmagan shaxslar uchun “toʻliqsiz oʻrta” va maʼlumoti boʻlmagan shaxslar uchun “maʼlumotsiz” soʻzlarining tagi chiziladi. 11. Dalolatnoma yozuvlaridagi “Berilgan guvohnoma” ustuniga berilgan gerbli guvohnomaning seriyasi va raqami yoziladi. 12. Dalolatnoma yozuvlaridagi “Belgilar uchun” ustuniga takroriy berilgan guvohnomaning seriyasi, raqami, berilgan kun, oy va yil hamda guvohnoma bergan FHDY organi xodimining familiyasi yozilib, imzolanadi. 13. Agar dalolatnoma yozuviga oʻzgartirish, tuzatish, qoʻshimchalar kiritilganda kun, oy, yil yoziladi hamda dalolatnoma yozuvining qaysi ustunlariga va qanday asosga koʻra kiritilganligi izohlanib, berilgan guvohnomaning seriyasi va raqami koʻrsatiladi. Oʻzgartirish, tuzatish, qoʻshimcha kiritgan FHDY organi xodimining familiyasi yozilib, imzolanadi va muhrlanadi. 14. Dalolatnoma yozuvi toʻldirilgandan soʻng FHDY organi mudiri va inspektor tomonidan ularning familiyalari yozilib imzolanadi va gerbli muhr bilan tasdiqlanadi. 15. 1-3-ustunlarda tugʻilgan bolaning familiyasi, ismi, ota ismi yoziladi. 16. “4. Jinsi” ustunida tegishliligiga qarab “erkak”, “ayol” yoki “nomaʼlum” soʻzlaridan birining tagi chiziladi. 17. “5. Tugʻilgan sanasi, vaqti, vazni va boʻyi” ustunida bolaning tugʻilgan kuni, oyi, yili, soati va daqiqasi raqam bilan yoziladi, vazni va boʻyi tibbiyot maʼlumotnomasi asosida toʻldiriladi. 6-ustunning “Doimiy roʻyxatga quyiladigan joyi” qatori mazkur Qoidalarning 5-bandiga muvofiq (ota yoki onaning ogʻzaki koʻrsatmasiga asosan) toʻldiriladi. 18. “7. Nechta bola tugʻildi” ustunida tugʻilgan bolaning (bolalarning) soni raqam bilan yoziladi. Agar ona koʻp homilali boʻlsa, unda tirik tugʻilgan bolalarning soni yoziladi. 19. 8-ustunda “tirik” yoki “oʻlik” soʻzlaridan birining tagi chiziladi. Bittadan ortiq tugʻilgan bolalardan biri oʻlik, qolgani tirik boʻlsa, har bir bolaga alohida dalolatnoma yozuvi qayd etiladi va dalolatnoma yozuvi raqami chiziqcha orqali, yaʼni quyidagi tartibda koʻrsatiladi. Masalan, d/yo № 252 bilan Hasan (tirik), d/yo № 252/253 bilan Husan (oʻlik). 20. “9. Onaning nechanchi bolasi” ustunida onaning ilgari tugʻilgan bolalari va vafot etgan bolalari ham hisobga kiritilib, raqam bilan yoziladi. Oʻlik tugʻilganlar hisobga kiritilmaydi. Ikkita yoki undan ortiq bolalar tugʻilganda dalolatnoma yozuvlari tartib bilan roʻyxatga olinadi. 21. “10. Tibbiy maʼlumotnoma” ustunida tibbiy maʼlumotnomaning raqami, berilgan kuni, oy va yili raqam bilan yoziladi. Tibbiy maʼlumotnoma bergan tibbiyot muassasasining nomi toʻliq yoziladi. Masalan: № 15; 10.03.2007-y., Toshkent shahar, Mirzo Ulugʻbek tuman 6-sonli akusherlik kompleksi (majmuasi). 22. 11 — 17, 20-ustunlar qonuniy nikohda turgan ota-onadan tugʻilgan bola ota-onasining shaxsini tasdiqlovchi hujjatlar (pasport, harbiy guvohnoma) va nikoh tuzilganligi toʻgʻrisidagi guvohnoma asosida, nikoh tuzilganligi haqidagi guvohnoma taqdim etilmaganda avvalgi bolalarining tugʻilganligi toʻgʻrisidagi dalolatnoma yozuvlari asosida toʻldiriladi. Ota-onalardan birining shaxsini tasdiqlovchi hujjati boʻlmagan hollarda FHDY organi tugʻilganlikni qayd etishni rad qilishi mumkin emas. 23. Bola yolgʻiz (nikohda boʻlmagan) onadan tugʻilganida ota ustuni onaning koʻrsatmasiga asosan toʻldiriladi. Agar ota-onalari oʻrtasida nikoh qayd etilmagan boʻlsa (tugʻilganlikni qayd etishda otasi ishtirok etmagan taqdirda) bolaning otasi haqidagi yozuv onaning notarial yoki tibbiy muassasa tomonidan tasdiqlangan arizasi boʻyicha amalga oshiriladi. 24. “20. Otasi haqida maʼlumotni yozish uchun asos” ustunining: “a) nikoh qachon va qayerda qayd etilgan” bandida ota-onaning nikoh tuzilganligi toʻgʻrisidagi guvohnomasiga asosan nikoh tuzilganligi toʻgʻrisidagi dalolatnoma yozuvining raqami, qayd etilgan kuni, oy va yili raqam bilan hamda FHDY organining nomi toʻliq yoziladi; Nikoh boshqa davlatda qayd etilgan boʻlsa, uni qayd etgan organning nomi yoziladi. “b) otalikni belgilash toʻgʻrisida ariza” bandida arizaning roʻyxatga olingan (kirim) tartib raqami, kun, oy va yili raqam bilan toʻldiriladi; “v) onaning arizasi” bandida yolgʻiz ona arizasining roʻyxatga olingan (kirim) raqami, kun, oy, yili va pasport maʼlumotlari raqam bilan toʻldiriladi. 25. “21. Ariza bilan murojaat qilgan shaxsning F.I.O., manzili va imzosi (aloqadorligi)” ustunida tugʻilganlikni qayd ettirish uchun murojaat etgan shaxsning familiyasi, ismi, otasining ismi va yashash manzili ariza muallifining ogʻzaki koʻrsatmasiga asosan toʻliq, qisqartirishlarsiz yoziladi va ariza muallifi tomonidan imzolanadi. Masalan: Rahmonov Aziz Rustamovich (bobosi), Samarqand viloyati, Jomboy tumani, S. Rahimov koʻchasi, 77-uy — imzo. 26. 1—3-ustunlarda nikohlanuvchilarning shaxsini tasdiqlovchi hujjat (pasport, harbiy guvohnoma) asosida nikohgacha va nikohdan keyingi familiyasi, ismi, otasining ismi qisqartirishlarsiz koʻrsatiladi. 27. “Nikohdan keyingi familiyasi” qatori nikohlanuvchilarning oʻz xohishlariga koʻra nikohga kirish haqidagi arizalari asosida toʻldiriladi. 28. “5. Yoshi” ustuniga nikohlanuvchilarning yoshi nikoh qayd etiladigan kun, oy va yilga qarab belgilangan holda toʻldiriladi. Agar nikoh qayd etiladigan oy nikohlanuvchilarning tugʻilgan oyidan keyin boʻlsa (tugʻilgan oy bilan nikoh belgilangan oy bir boʻlsa, kuniga qarab belgilanadi) ularning yoshi qayd etiladigan yil bilan tugʻilgan yil oʻrtasidagi farqqa teng boʻladi. Agar nikoh qayd etiladigan oy nikohlanuvchilarning tugʻilgan oyidan oldin boʻlsa, unda ularning yoshi nikoh qayd etiladigan yil bilan tugʻilgan yil oʻrtasidagi farqdan bir yilga kam boʻladi. Masalan, 2007-yil 8-fevralda nikoh tuzilganligi toʻgʻrisidagi dalolatnoma yozuvi qayd etildi. Kuyovning tugʻilgan sanasi 1978-yil 1-yanvar boʻlsa, 2007 – 1978 = 29 yosh. Kelinning tugʻilgan sanasi 1986-yil 5-iyun boʻlsa, 2007 – 1986 – 1= 20 yosh. 29. “11. Oilaviy ahvoli” ustunida “nikohda boʻlmagan”, “beva”, “tul” yoxud “ajrashgan” soʻzlaridan birining tagi chiziladi. 30. “12. Umumiy farzandlar toʻgʻrisida maʼlumot” ustunida nikohlanuvchilarning umumiy farzandi boʻlsa, tugʻilganlik toʻgʻrisidagi guvohnoma asosida farzandining familiyasi, ismi, tugʻilgan sanasi, tugʻilganligini qayd etgan FHDY organining nomi, qayd etilgan sanasi, dalolatnoma yozuvining raqami yoziladi. Umumiy farzandlari ikki yoki undan ortiq boʻlgan hollarda, ulardan faqat birining maʼlumotlari koʻrsatilib, qolganlarining soni yoziladi. Masalan: 3 ta. Karimov Doniyor — 20-aprel 2005-yil Toshkent shahar, Mirzo Ulugʻbek tuman FHDY boʻlimi, 25.04.2005-yil d/yo № 705. Umumiy farzandlari boʻlmasa “yoʻq” deb yoziladi. 31. “13. Doimiy yashash joyi” ustuni nikohlanuvchi shaxslarning shaxsini tasdiqlovchi hujjatlari asosida toʻldiriladi. 32. “14. Taqdim etilgan hujjatlar” ustuni nikohlanuvchilarning shaxsini tasdiqlovchi hujjatlari boʻyicha toʻldiriladi va ularning seriyasi, raqami, qachon va kim tomonidan berilganligi koʻrsatiladi. 33. 15-ustun bilan nikohlanuvchilar tanishtiriladi. 34. “16. Nikohga kiruvchilarning nikohgacha familiyasi va imzosi” ustunida nikohlanuvchilarning nikohgacha boʻlgan familiyalari yoziladi va nikohlanuvchilar tomonidan imzolanadi. 35. “17. Guvohlarning familiyasi va imzosi” ustuni nikohlanuvchilarning istaklariga binoan guvohlar ishtirokida nikoh qayd etilganda guvohlarning familiyalari yozilib imzolanadi. 36. “19. Belgilar uchun” ustunida quyidagilardan biri koʻrsatiladi: ilgari nikohda boʻlgan shaxsning avvalgi nikohi bekor qilinganligini tasdiqlovchi hujjat; nikohdan ajralganlik haqidagi guvohnoma; sudning nikohdan ajratish haqidagi hal qiluv qarori; nikohni haqiqiy emas deb topish toʻgʻrisidagi hal qiluv qarori; er (xotin)ning oʻlimi haqidagi guvohnoma. Shuningdek, mazkur ustunda nikohdan ajralganlik va oʻlim haqidagi guvohnomalar qayd etilgan sana, dalolatnoma yozuvining raqami va qaysi FHDY organida roʻyxatga olinganligi koʻrsatiladi. Sudning qonuniy kuchga kirgan qarorining sanasi va qaysi sud tomonidan chiqarilganligi koʻrsatiladi. 37. 1—3-ustunlarda nikohdan ajralish toʻgʻrisidagi ariza bilan murojaat qilgan shaxslarning shaxsini tasdiqlovchi hujjatlar (pasport, harbiy guvohnoma) asosida familiyasi, ismi, ota ismlari qisqartirishlarsiz koʻrsatiladi. 38. “Nikohdan ajralgandan keyingi familiyasi” qatori er yoki xotindan birining nikohgacha boʻlgan familiyasiga qaytish toʻgʻrisida nikohdan ajralish haqidagi arizasida koʻrsatilishi boʻyicha toʻldiriladi. Sudning 1998-yil 1-sentabrigacha qonuniy kuchga kirgan qarori boʻyicha nikohdan ajralishni qayd etish haqida er-xotindan biri FHDY boʻlimiga murojaat qilgan paytda FHDY organiga kelmagan er yoki xotinning “Nikohdan ajralgandan keyingi familiyasi” qatori toʻldirilmaydi. 39. “5. Yoshi” ustuniga nikohdan ajralayotganlarning yoshi (nikohdan ajralganlik qayd etilayotgan kun, oy va yilga qarab) yoziladi. Agar nikohdan ajralishni qayd etiladigan oy nikohdan ajraluvchilarning tugʻilgan oyidan keyin boʻlsa (tugʻilgan oy bilan nikohdan ajratilishi belgilangan oy bir boʻlsa, kuniga qarab belgilanadi), ularning yoshi qayd etiladigan yil bilan tugʻilgan yil oʻrtasidagi farqqa teng boʻladi. Agar nikohdan ajralganlik qayd etiladigan oy nikohdan ajraluvchilarning tugʻilgan oyidan oldin boʻlsa, ularning yoshi nikohdan ajralish qayd etiladigan yil bilan tugʻilgan yil oʻrtasidagi farqdan bir yilga kam boʻladi. Masalan: 2006-yil 12-aprelda nikohdan ajralganlik haqidagi dalolatnoma yozuvi qayd etildi. Erning tugʻilgan vaqti 1976-yil 18-fevral boʻlsa, 2006 – 1976 = 30 yosh. Xotinning tugʻilgan vaqti 1982-yil 15-avgust boʻlsa, 2006 – 1982 – 1 = 23 yosh. 40. “11. Nechanchi nikohi” ustunida nikohdan ajraluvchilarning nechanchi nikohi ekanligiga qarab “birinchi”, “ikkinchi”, “uchinchi va undan ortiq” soʻzlaridan birining tagi chiziladi. 41. “12. Ajratilayotgan nikoh” ustunida nikoh tuzilganligi toʻgʻrisidagi dalolatnoma yozuvining raqami, kuni, oyi, yili raqam bilan toʻldiriladi. Nikoh qaysi FHDY organida va qayerda qayd etilganligi toʻliq yoziladi. 42. “13. Dalolatnoma yozuvi uchun asos” ustunining: “a” bandida er-xotinning birgalikda bergan arizasi, uning berilgan kuni, oy, yili va kirim raqami yoziladi; “b” bandida nikohdan ajratish toʻgʻrisida qaror chiqargan sudning toʻliq nomi, qaror chiqqan kun, oy, yil yoziladi; “v” bandida fuqaroni bedarak yoʻqolgan yoki muomalaga layoqatsiz deb topgan sudning nomi va fuqaroning familiyasi, ismi va ota ismi, qaror chiqqan kun, oy, yili yoziladi; “g” bandida fuqaroni ozodlikdan mahrum qilish toʻgʻrisida hukm chiqargan sudning toʻliq nomi va fuqaroning familiyasi, ismi, ota ismi, hukm chiqqan kun, oy, yil yoziladi. 43. “14. 18 yoshga toʻlmagan umumiy bolalari soni” ustuni raqamlarda toʻldiriladi. Agar bolalari boʻlmasa, katakcha ichiga chiziq tortiladi va “yoʻq” deb yoziladi. 44. “15. Undirilgan davlat boji summasi va toʻlanganligi toʻgʻrisida belgi” ustunida toʻlangan davlat bojining summasi, toʻlov qogʻozining (patta) raqami va toʻlangan kuni, oy, yili koʻrsatiladi. 45. “16. Shaxsni tasdiqlovchi hujjatlar” ustuni nikohdan ajraluvchilarning shaxsini tasdiqlovchi hujjatlari (pasport yoki harbiy guvohnoma) boʻyicha toʻldiriladi. 46. “17. Ajraluvchilar imzosi” ustuni ajraluvchilar tomonidan imzolanadi. 47. 1—3-ustunlarda marhumning familiyasi, ismi, otasining ismi qisqartirishlarsiz yoziladi. 48. “4. Jinsi” ustunidagi “erkak” yoki “ayol” soʻzlaridan birining tagi chiziladi. 49. “5. Millati” ustuni marhumning shaxsini tasdiqlovchi hujjati boʻyicha toʻldiriladi. Agar shaxsini tasdiqlovchi hujjati boʻlmasa, chiziq tortiladi. Belgilar uchun ustuniga “pasport topshirilmadi” deb yozib qoʻyiladi. 50. “7. Oʻlgan vaqti” ustunida oʻlim haqidagi tibbiy guvohnoma asosida marhumning vafot etgan sanasi (kun, oy va yil raqam bilan) koʻrsatiladi. 51. “8. Oʻlgan joyi” ustunida marhum vafot etgan joy nomi toʻliq yoziladi. 52. “9. Oʻlimning sababi” ustuni oʻlim haqidagi tibbiy guvohnoma asosida toʻldiriladi. 53. “10. Tugʻilgan sanasi va joyi” ustuni marhumning tugʻilgan joyi va sanasi shaxsini tasdiqlovchi hujjati va(yoki) oʻlim haqidagi tibbiy guvohnoma asosida toʻldiriladi. Bu ustunda davlat, viloyat, tuman, shahar, shaharcha, qishloq, ovul soʻzlarining tagi tegishligiga qarab chiziladi va nomlari toʻliq yoziladi. 54. “11. Yashagan joyi (manzili) va shaxsini tasdiqlovchi maʼlumotlar” ustunida vafot etgan shaxsning yashagan joyi shaxsini tasdiqlovchi hujjatlar boʻyicha koʻrsatiladi. Pasport seriyasi, raqami, qachon va kim tomonidan berilganligi koʻrsatiladi, agar pasport FHDY organiga taqdim etilmagan boʻlsa, bu band toʻldirilmasdan, chiziq tortiladi. Shaxsni tasdiqlovchi hujjatlar taqdim etilmagan hollarda oʻlim haqidagi tibbiy guvohnoma asosida yoziladi. 16 yoshga toʻlmay vafot etganlarga nisbatan oʻlimni qayd etish uning tugʻilganlik haqidagi guvohnomasi asosida amalga oshiriladi, guvohnomaning seriyasi, raqami va dalolatnoma yozuvining raqami, qachon va qaysi FHDY organi tomonidan berilganligi yoziladi. “Yoshi” katakchalarida marhumning yoshini toʻldirishda marhumning vafot etgan oyi tugʻilgan oyidan keyin boʻlsa, yosh toʻliq hisoblanadi. Masalan, vafot etgan vaqti 2006-yil 23-iyul, tugʻilgan vaqti 1926 yil 10-may boʻlsa, yoshi 2006 – 1926 = 80 yosh. Agar marhumning vafot etgan oyi tugʻilgan oyidan oldin boʻlsa, unda marhumning yoshi (bir xil oylarda — kun), vafot etgan vaqti bilan tugʻilgan vaqtidagi farq 1 (bir) yilga kam boʻladi. Masalan, oʻlim haqidagi dalolatnoma yozuvi 2006-yil 27-iyunda toʻldirilayotgan va marhumning tugʻilgan vaqti 1937 yil 29-dekabr boʻlsa, 2006 – 1937 – 1 = 68 yosh. Agar tugʻilgan vaqti deb, tugʻilgan kun va oyi koʻrsatilmay, tasdiqlovchi hujjatlarda (pasport, harbiy guvohnoma) faqat yili koʻrsatilgan boʻlsa, tugʻilgan vaqti boʻlib, shu yilning 1-iyul kuni hisoblanadi. Agar vafot etgan shaxsning tugʻilgan kuni, oyi va yili nomaʼlum boʻlsa yoki shaxsi aniqlanmaganlarning oʻlimini qayd etishda tibbiy muassasaning xulosasida yoshi va tugʻilgan joyi haqida maʼlumotlar boʻlmasa 9-ustunga “nomaʼlum” deb yoziladi. “Bir yoshgacha vafot etgan bola” katakchalariga tirik tugʻilib, bir yoshga qadar vafot etgan bolalarning oʻlimiga qadar necha oy, kun yashagani raqam bilan yoziladi. “Nechanchi bolasi” katakchalarida tugʻilgan bola (vafot etgan bolalari ham hisoblanadi, oʻlik tugʻilganlari hisobga kirmaydi) nechanchi bolasi ekanligi raqam bilan koʻrsatiladi. “Onaning yoshi” katakchalarida yoshi raqam bilan toʻldiriladi. “Bir yoshgacha vafot etgan bola”, “Nechanchi bolasi”, “Onaning yoshi” katakchalari 1 yoshgacha vafot etgan bolalarga nisbatan toʻldiriladi. 55. “12. Oilaviy ahvoli” ustunida “nikohda boʻlmagan”, “beva”, “tul” yoxud “ajrashgan” soʻzlaridan birining tagi chiziladi. 56. “13. Ish joyi (qayerda va kim boʻlib ishlagan)” ustunida vafot etgan shaxsning ish joyi va lavozimi yoziladi. 57. “15. Oʻlimni tasdiqlovchi hujjatlar” ustunida oʻlim haqidagi tibbiy guvohnomaning raqami, berilgan kuni, oyi va yili, kim tomonidan (tibbiyot muassasasining nomi) berilganligi toʻliq yoziladi. “a” bandida oʻlim haqida tibbiy guvohnoma raqami va berilgan sanasi raqam bilan shifokorning familiyasi, ismi va ota ismi toʻliq yoziladi. Masalan: № 315, 10.02.2007-y., Toshkent shahar, Mirzo Ulugʻbek tumani 9-sonli Oilaviy poliklinika, shifokor Mirzayeva Xalima Tursunovna. “b” bandida fuqaroni vafot etgan deb eʼlon qilish haqida qaror chiqargan sudning nomi yoziladi va sanasi koʻrsatiladi. Masalan, Toshkent shahar fuqarolik ishlari boʻyicha Mirzo Ulugʻbek tumanlararo sudi, 13.03.2006-y. 58. “16. Ariza bilan murojaat etgan shaxsning F.I.O, manzili yoki oʻlim haqida ariza bergan muassasaning nomi va manzili” ustunida murojaat etgan shaxsning familiyasi ismi va otasining ismi (muassasaning nomi), yashash manzili (joylashgan yeri), qarindoshligi (aloqadorligi) toʻliq yoziladi. 59. “18. Qabristonga va sugʻurta kassasiga topshirish uchun maʼlumotlarni olganligi toʻgʻrisida belgi” ustuni oʻlim haqidagi guvohnomani, qabriston va sugʻurta kassasiga topshirish uchun maʼlumotnomalarni olgan shaxs tomonidan imzolanadi. 61. “19. Belgilar uchun” ustuniga nomaʼlum shaxs va shaxsi aniqlanmaganlarning oʻlimi qayd etilganda “murdaning shaxsi aniqlanmagan”, “pasport” yoki “tugʻilganlik haqidagi guvohnoma topshirilmadi”, tugʻilib vafot etgan yoki 1 yoshgacha vafot etgan bolalarga “oʻlim haqidagi guvohnoma berilmagan”ligi haqida belgi quyiladi. 62. Dalolatnoma yozuvlari toʻldirilgandan soʻng ariza bilan murojaat qilgan shaxs tomonidan oʻqib chiqiladi va imzolanadi. 63. Mazkur Qoidalar Oʻzbekiston Respublikasi Davlat statistika qoʻmitasi, Sogʻliqni saqlash vazirligi, Oliy va oʻrta maxsus taʼlim vazirligi va Xalq taʼlimi vazirligi bilan kelishilgan.